



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	              Bucureşti,  30.01.2007
              Nr.  P.l.x.- 698


RAPORT  SUPLIMENTAR
asupra propunerii legislative  pentru modificarea Legii nr.247/2005 privind reforma în domeniile proprietăţii şi  justiţiei, precum şi  unele măsuri adiacente
                    În conformitate cu prevederile art. 95 din Regulamentul Camerei Deputaţilor, republicat, cu modificările  ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea  legislativă pentru modificarea Legii nr.247/2005 privind reforma în domeniile proprietăţii şi  justiţiei, precum şi  unele măsuri adiacente, trimisă cu adresa nr. P.l.x. – 698 din 18 septembrie 2006 şi înregistrată sub nr. 31/1098 din  18 septembrie 2006.
Potrivit prevederilor art. 75 din Constituţie şi ale art. 92  alin (9) pct.2 din Regulamentul Camerei Deputaţilor, republicat, cu modificările  ulterioare,  Camera Deputaţilor este Cameră decizională. 

Senatul, în  calitate  de primă  Cameră  sesizată, a respins această  propunere legislativă în şedinţa  din 14  septembrie 2006.
Consiliul Legislativ  a avizat favorabil iniţiativa legislativă, cu unele observaţii şi propuneri, conform avizului nr. 456 din 30  martie 2006.
Guvernul, prin punctul  de  vedere, transmis  cu adresa nr.1251 din 17  aprilie 2006,  nu  susţine adoptarea acestei iniţiative legislative.

Propunerea legislativă supusă dezbaterii are ca obiect de reglementare  modificarea art.III alin. (11) din Legea nr.169/1997 pentru modificarea şi completarea Legii fondului funciar nr.18/1991, cu modificările şi  completările ulterioare, inclusiv cu cele  aduse prin Legea nr.247/2005, în sensul  exceptării de la retrocedare a suprafeţelor de teren pe care sunt situate parcurile publice şi  zonele de agrement, urmând ca foştii proprietari să  fie despăgubiţi.
În urma  examinării propunerii  legislative şi  a punctelor  de vedere  exprimate de către  membrii Comisiei,  s-a întocmit raportul iniţial nr. P.l.x. 698 din 1 noiembrie 2006 prin care, s-a supus plenului, respingerea  iniţiativei  legislative.
Plenul Camerei Deputaţilor, în şedinţa din 9 noiembrie 2006, a hotărât ca, în temeiul art. 70 din Regulamentul Camerei Deputaţilor, republicat, Comisia juridică, de disciplină şi imunităţi să reanalizeze propunerea  legislativă, urmând a se întocmi raport suplimentar.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au reluat dezbaterile asupra propunerii  legislative, menţionate mai  sus, în şedinţa din  30 ianuarie 2007. La dezbateri  au participat, în  calitate de invitaţi, din partea  Autorităţii Naţională pentru  Restituirea Proprietăţilor,  domnul Theodor Nicolescu,  vicepreşedinte, iar  din  partea  iniţiatorilor, domnul  deputat Romeo  Octavian Hanganu.
Cu ocazia  dezbaterilor,  şi-au exprimat opiniile  cu privire la  această  propunere  legislativă,  atât membrii Comisiei cât şi  invitaţii.
                   În urma  examinării şi  a rezultatului votului asupra  iniţiativei legislative, respectiv 4 voturi pentru  adoptare şi 10  voturi  împotrivă, membrii Comisiei juridice, de disciplină şi imunităţi au hotărât, să propună plenului Camerei  Deputaţilor respingerea propunerii  legislative pentru modificarea Legii nr.247/2005 privind reforma în domeniile proprietăţii şi  justiţiei, precum şi  unele măsuri adiacente. 

      Din numărul total de 25 membri ai Comisiei juridice, de disciplină şi imunităţi au fost prezenţi la dezbateri  14 deputaţi.

      În raport de obiectul şi conţinutul său, ce vizează  modificarea  unei  legi  organice, propunerea  legislativă, face parte din categoria legilor organice.
                      PREŞEDINTE,                                            SECRETAR,
                     Sergiu ANDON                                         George Băeşu 
Consilier

